Diari Oficial de la Generalitat Valenciana


Sumari del DOGV 9141, del 01-08-2021 (2021/8446)

DECRET 25/2021, de 31 de juliol, del president de la Generalitat, pel qual es declara dol oficial per la mort de Paco Cabanes, el Genovés.
------------------------------------------------------------------------------------------------------------------------------------------

### Dades del document

Número de DOGV
:   9141

Data del DOGV
:   01-08-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/8446


Data del document
:   01-08-2021

Organisme emissor
:   Presidència de la Generalitat

Tipus de document
:   Decret

Descriptors 

:   * mort
    * competència institucional
    * legislació

DECRET 25/2021, de 31 de juliol, del president de la Generalitat, pel qual es declara dol oficial per la mort de Paco Cabanes, el Genovés. [2021/8446]  
El pilotari valencià Paco Cabanes, el Genovés, nascut en 1954 en la població del mateix nom, i mort hui, ha sigut una de les figures més rellevants del segle XX en la modalitat d'escala i corda.  
La seua trajectòria va estar marcada per l'admiració de totes les persones aficionades a la pilota, des que en la infància, i competint contra un jugador veterà va guanyar els seus primers cinc duros, fins al 9 de juliol de 1995, en què, davant d'un rival al qual doblava l'edat, i en un trinquet de Sagunt abarrotat, va protagonitzar la que es considera la millor partida de tots els temps.  
La seua carrera esportiva ha estat jalonada per un nombre importantíssim de triomfs. Amb el seu germà Pepe, va ser campió en els anys 1978, 1979, 1981, 1983 i 1989; i en 1984 ho va ser jugant com a mitger.  
En el seu honor, el trinquet de la Universitat Politècnica de València, inaugurat el 25 de març de 2003, porta el nom del Genovés. I, entre els reconeixements rebuts destaca, en 1991, la Medalla d'Or de la Generalitat Valenciana al mèrit esportiu; en 2018, el Premi Vicent Ventura, i, en 2019 la concessió de la Distinció de la Generalitat, la qual reconeix la tasca de les persones físiques o jurídiques, que, en el desenvolupament de la seua activitat, hagen destacat pels valors de convivència, humanisme, compromís amb la solidaritat i ajuda als altres.  
  
La talla humana i esportiva del Genovés va portar a la pilota valenciana al punt més àlgid de popularitat, i després d'haver-se retirat, s'ha continuat considerant un punt de referència imprescindible en la història del nostre esport més autòcton.  
El Consell, profundament commogut per la defunció de Paco Cabanes, el Genovés, considera necessari fer públic el seu condol. Per tot això, recollint el sentiment del Consell i del poble valencià, i com a mostra de la màxima consideració cap a la seua figura,  
  
  
DECRETE  
  
Primer  
Declarar dol oficial, a tota la Comunitat Valenciana, el diumenge 1 d'agost de 2021.  
  
Segon  
Com a mostra de respecte, condol i reconeixement, aquest dia les banderes oficials onejaran a mitja asta en l'exterior de tots els edificis públics de la Generalitat.  
  
Tercer  
Convidem al conjunt de les institucions valencianes a secundar aquesta mesura i en aquest dia baixen les seues banderes a mitja asta en tots els edificis oficials.  
  
València, 31 de juliol de 2021  
  
El president de la Generalitat  
XIMO PUIG I FERRER